C 420/10

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2022/C 420/08)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas datubāzē eAmbrosia.

VIENOTAIS DOKUMENTS

“QUESO MANCHEGO”

ES Nr.: PDO-ES-0087-AM03 — 25.2.2022

ACVN (X) AĢIN ( )

1. Nosaukums

“Queso Manchego”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

Presēts siers, ko ražo no “Manchega” šķirnes aitu piena un nogatavina vismaz 30 dienas, ja siera svars ir līdz 1,5 kg, vai no 60 dienām līdz ne vairāk kā diviem gadiem, ja siers ir lielāks.

“Queso Manchego” var ražot gan no pasterizēta, gan nepasterizēta piena. Ja izmanto nepasterizētu pienu, etiķetē var iekļaut norādi Artesano.

“Queso Manchego” ir presēts siers, un tā fizikālās īpašības pēc nogatavināšanas ir šādas:

— forma: cilindriska ar līdzenām malām,

— maksimālais augstums: 12 cm,

— maksimālais diametrs: 22 cm,

— diametra un augstuma attiecība: no 1,5 līdz 2,2,

— minimālais svars: 0,4 kg,

— maksimālais svars: 4,0 kg.

Siera fizikāli ķīmiskās īpašības ir šādas:

— pH: 4,8 līdz 5,8,

— sausnas saturs: vismaz 55 %,

— tauku saturs: vismaz 50 % no sausnas,

— kopējais olbaltumvielu saturs sausnā: vismaz 30 %,

— nātrija hlorīda saturs: ne vairāk kā 2,3 %,

— nav izmantojams citas sugas dzīvnieku piens.

Siera masas īpašības:

— konsistence: stingra un blīva;

— krāsa: no baltas līdz dzeltenīgai ziloņkaula krāsai;

— smarža: noturīga, ar stipri jūtamu skābenumu, atgādina pienu, turklāt labi nogatavinātiem sieriem tā ir ar pikantuma niansēm un ilgu kopējo noturību;

— garša: skābena, spēcīga un izteikta, bet labi nogatavinātiem sieriem kļūst pikanta. Pēcgarša ir patīkama un īpatnēja — to nosaka “Manchega” šķirnes aitu piena izmantošana;

— izskats: siera masa ir ar sīku, nevienmērīgu acojumu, taču atsevišķos gadījumos var būt bez acojuma;

— tekstūra: ar zemu elastību, sviestaina un viegli miltaina, bet ļoti labi nogatavinātiem sieriem var kļūt graudaina.

Mikrobioloģiskie robežlielumi ir šādi:

— beta-glikuronidāzes-pozitīvās Escherichia coli: ne vairāk kā 1 000 KVV/g,

— koagulāzes pozitīvie Staphylococcus aureus: ne vairāk kā 100 KVV/g,

— Salmonella: 25 gramu paraugā nedrīkst būt,

— Listeria monocytogenes: 25 gramu paraugā nedrīkst būt.

Skābena, spēcīga un izteikta garša, savukārt labi nogatavinātiem kļūst pikanta. Pēcgarša ir patīkama un īpatnēja — to nosaka “Manchega” šķirnes aitu piena izmantošana.

“Queso Manchego” var iepakot tirgošanai šādos veidos:

— gabalos,

— rīvētu,

— šķēlēs.

Ja “Queso Manchego” sieru ir paredzēts pārdot šķēlēs vai rīvētu, to var izgatavot paralēlskaldņa formā, kura garums ir 20–45 cm, platums 8–12 cm un malu augstums 8–12 cm, ar nosacījumu, ka veselā gabala svars nepārsniedz 4 kg.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

3.3.1. Dzīvnieku barība (tikai dzīvnieku izcelsmes produktiem)

“Manchega” aitas ganās visu gadu, izmantojot apgabala dabas resursus. Turot laidarā, barību papildina ar koncentrātiem, sienu un subproduktiem.

No aitu audzēšanas viedokļa jāuzsver krūmāju klajumu ganību nozīme. Tādējādi ganības ir izmantojamas cauru gadu, un tajās sastopami tādi augi kā Medicago minima, Scorpiurus subvillosus, Astrafalus stella, Astrafalus sesamus u. c.

T. s. madajales ir aitām vispiemērotākās ganības. Tajās aug sīpolainā skarene [Poa bulbosa], kā arī daudzi tādi pākšaugi kā Medicago rigidula, Medicago lupulina, Medicago trunculata, Trigonella polyceratia, Coronilla scorpioides u. c.

Ja augsnes ir dziļas un vēsākas, var veidoties fenelares, kas ir ganības ar biezu zālāju, kurās dominē daudzgadīgi un divgadīgi augi un kuru raksturu pārsvarā nosaka graudzāļu dzimtas augs Brachypodium phoenicoides.

3.3.2. Izejvielas (tikai pārstrādātiem produktiem)

“Queso Manchego” sieru ražo no “Manchega” šķirnes aitu piena, dabīgā himozīna vai citiem atļautiem recināšanas fermentiem un nātrija hlorīda.Pienā nedrīkst būt nekādu medikamentu, kas varētu negatīvi ietekmēt siera izgatavošanu, nogatavināšanu un uzglabāšanu. “Queso Manchego” var ražot gan no pasterizēta, gan nepasterizēta piena. Ja izmanto nepasterizētu pienu, etiķetē var iekļaut norādi Artesano.

Siera analītiskās īpašības ir šādas:

— tauku saturs: vismaz 6,5 %,

— olbaltumvielas: vismaz 4,5 %,

— lietderīgā sausna: vismaz 11 %,

— pH: 6,5 līdz 7,

— sasalšanas punkts: ≤ – 0,550 oC

3.4. Konkrēti ražošanas posmi, kas jāveic noteiktajā ģeogrāfiskajā apgabalā

—

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Sierus, kuri aizsargāti ar cilmes vietas nosaukumu “Queso Manchego”, var laist apritē un nosūtīt tikai pienotavas un reģistrēti uzņēmumi un tikai tādā iepakojumā, kas neietekmē siera kvalitāti.

“Queso Manchego” vienmēr tirgo ar mizu, kura var būt mazgāta.

“Queso Manchego” var arī parafinēt, pārklāt ar likumīgi atļautām, caurspīdīgām vielām vai noklāt ar olīveļļu, ja vien mizai saglabājas tās dabīgā krāsa un izskats un ir nolasāma kazeīna etiķete.

Nekādā gadījumā nedrīkst izmantot vielas, kas mizai piešķir melnu krāsu.

Produktu “Queso Manchego” var tirgot gabalos, šķēlēs vai rīvētu, ja vien tas ir iepakots un ir iespējams noteikt tā izcelsmi. Šo darbību var veikt arī uzņēmumi, kas darbojas ārpus izcelsmes apgabala un ir pieņēmuši un ievēro izstrādāto procedūru protokolu, lai nodrošinātu “Queso Manchego” izsekojamību un noteikto darbību izpildi.

Iepakojumam jāatbilst spēkā esošajiem tiesību aktiem.

3.6. Ar reģistrēto nosaukumu apzīmētā produkta marķēšanas īpašie noteikumi

Uz etiķetēm jābūt šādam uzrakstam: Denominación de Origen “Queso Manchego” (cilmes vietas nosaukums “Queso Manchego”). Ja siers izgatavots no nepasterizēta piena, etiķetē var iekļaut norādi Artesano. Tāpat, ja siers ir izgatavots siera ražotnē, kas pieder tam pašam uzņēmējam, kuram pieder arī lopkopības saimniecība, kurā tiek ražotas izejvielas, un šī siera ražotne pārstrādā pienu tikai no attiecīgās lopkopības saimniecības, etiķetē var ietvert vārdus queso de granja (lauku saimniecības siers).

Tirgotajam produktam jābūt ar Regulatīvās padomes izdotām numurētām kontretiķetēm, kuras reģistrētais uzņēmums piestiprina tā, lai tās nevarētu izmantot atkārtoti. Turklāt katram “Queso Manchego” siera ritulim uz vienas no pusēm jābūt siera veidošanas un presēšanas posmā piestiprinātai kazeīna etiķetei ar sērijas numuru.

4. Ģeogrāfiskā apgabala īsa definīcija

Ar cilmes vietas nosaukumu “Queso Manchego” aizsargātās teritoriālās vienības ir 45 teritoriālās vienības Albacete provincē, 84 — Ciudad Real provincē, 156 — Cuenca provincē un 122 — Toledo provincē.

Ir iekļautas šādas teritoriālās vienības: Alcoba de los Montes un El Robledo no Ciudad Real provinces un Albadalejo del Cuende, Villarejo de la Peñuela, Villarejo-Sobrehuerta un Villar del Horno no Cuenca provinces.

5. Saikne ar ģeogrāfisko apgabalu

Lamančas ģeogrāfiskais apgabals atrodas pussalas plakankalnes dienvidu daļā, kurai raksturīgs lēzens reljefs, un plakankalnes augstums virs jūras līmeņa pazeminās virzienā uz Atlantijas okeānu.

Lamanča ir kalnu plato ar kaļķainām māla augsnēm. Ganībām izmantojamās augsnes veido ar kaļķakmeni un merģeli bagāts substrāts.

Apgabala klimats ir kontrastains, ar kontinentālajam klimatam raksturīgām lielām svārstībām — ļoti aukstām ziemām un karstām vasarām. Temperatūra dažkārt sasniedz 40 °C, un diennakts temperatūras svārstības dažkārt sasniedz 20 °C, bet gada laikā — 50 oC. Nokrišņu ir ļoti maz, tāpēc šis reģions ir viens no Spānijas sausākajiem apgabaliem, kurā valda sausums, un gaisa relatīvais mitrums tajā ir apmēram 65 %.

“Manchega” šķirnes aitas ir vislabāk pielāgojušās apgabala augsnes un klimatiskajiem apstākļiem.

Produkts ir presēts siers ar cietu mizu un stingru un kompaktu masu, tās krāsa var būt no baltas līdz dzeltenīgai ziloņkaula krāsai, ar intensīvu un noturīgu smaržu, skābenu, spēcīgu un izteiktu garšu, zemu elastību un sviestainu, viegli miltainu tekstūru.

Apgabala augsnes un klimatiskie apstākļi ir lielā mērā veicinājuši dabisko atlasi, kā rezultātā apgabalam vislabāk piemērojušās “Manchega” šķirnes aitas, no kurām iegūst pienu, kas nosaka “Queso Manchego” raksturīgo krāsu, smaržu, garšu un tekstūru.

Siers no “Manchega” šķirnes aitu piena tiek gatavots jau no neatminamiem laikiem, un gadsimtu gaitā siera gatavošanas process bijis virzīts uz to, lai šā tradicionālā Lamančas siera īpatnības izkoptu līdz pilnībai.

Atsauce uz produkta specifikācijas publikāciju

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CC_20201007.pdf

(1) OV L 179, 19.6.2014., 17. lpp.